
Pályaválasztási bizonytalanság csökkentésének lehetőségei a gimnáziumi tanulók körében

Életünk során mindannyian arra törekszünk, hogy megtaláljuk azt a szakmát, mellyel szívesen foglalkoznánk. Ahogy múlnak az évek mindenkiben több választási lehetőség is felmerül, melyek közül a gimnázium utolsó évében véglegesen ki kell választanunk azt az irányt, melyről azt gondoljuk valóban nekünk való. A döntési kényszer realitására a gimnázium utolsó éveiben számos tanuló komoly elbizonytalanodással reagál továbbtanulási szándékait illetően. Ez a bizonytalanság súlyos problémát jelenthet a tanulók számára, mivel nehezebben tudnak döntésre jutni. A bizonytalanság mértékét tanácsadási szolgáltatások segítségével lehet csökkenteni, hiszen ezek keretében mind önismeretet, mind pályaismeretet szerezhetnek a résztvevők, amely csökkenti a választással kapcsolatos bizonytalanságukat és előkészíti őket a döntésre.
Vizsgálatomban arra keresem a választ, hogy mi áll a pályaválasztási bizonytalanság hátterében gimnazisták esetében, 111 fő kérdőíves vizsgálatával. A vizsgálati személyek 11- 12. évfolyamos diákok, egy budapesti gimnázium tanulói. Mintavételem során a pályaválasztási döntésben élethelyzetük okán leginkább érintett csoportot kerestem fel.
Célom feltárni, hogy megfigyelhetőek-e nemi különbségek illetve, hogy az esetleges eltérések hátterében milyen tényezők állhatnak. Emellett vizsgálat tárgyává teszem az önbecsülés hatását a pályaválasztási bizonytalanságra.
Hipotézisem szerint a pályaválasztási bizonytalanságot csökkenti a tanácsadási folyamatban való részvétel, hiszen a résztvevők önismerete és pályaismerete gazdagodik, valamint a pályaválasztással kapcsolatos szorongásuk csökken. Feltevésem vizsgálatára tíz, 11. osztályos tanuló számára négyszer másfél órás pályaorientációs csoportfoglalkozást tartottam. A foglalkozások előtt és a csoportos tanácsadási folyamat végén mértem a résztvevők pályaválasztási bizonytalanságát és önbecsülését. A csoportos tanácsadás hatását empirikus vizsgálat segítségével tárom fel.



